KOMISIJOS REGLAMENTAS (EB) Nr. 1193/2009
2009 m. lapkričio 3 d.
kuriuo ištaisomi reglamentai (EB) Nr. 1762/2003, (EB) Nr. 1775/2004, (EB) Nr. 1686/2005 ir (EB) Nr. 164/2007 ir nustatomos 2002-2003, 2003-2004, 2004-2005 ir 2005-2006 prekybos metais cukraus sektoriuje taikomos gamybos mokesčių sumos
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2001 m. birželio 19 d. Tarybos reglamentą (EB) Nr. 1260/2001 dėl bendro cukraus sektoriaus rinkų organizavimo (1), ypač į jo 15 straipsnio 8 dalies pirmą įtrauką ir į 16 straipsnio 5 dalį,
kadangi:
(1)
Pagal 2002 m. vasario 20 d. Komisijos reglamento (EB) Nr. 314/2002, nustatančio išsamias kvotų sistemos taikymo cukraus sektoriuje taisykles (2), 8 straipsnį gamybos mokesčiai buvo nustatyti:
-
2002-2003 prekybos metams - Komisijos reglamentu (EB) Nr. 1762/2003 (3),
-
2003-2004 prekybos metams - Komisijos reglamentu (EB) Nr. 1775/2004 (4),
-
2004-2005 prekybos metams - Komisijos reglamentu (EB) Nr. 1686/2005 (5), ir
-
2005-2006 prekybos metams - Komisijos reglamentu (EB) Nr. 164/2007 (6).
(2)
2008 m. gegužės 8 d. Europos Bendrijų Teisingumo Teismas paskelbė sprendimą sujungtose bylose C-5/06 ir C-23/06-C-36/06, kuriame teigiama, kad Reglamento (EB) Nr. 1260/2001 15 straipsnio 1 dalies d punktas turi būti aiškinamas taip, kad apskaičiuojant apytikrius vidutinius nuostolius iš produkto tonos turi būti atsižvelgiama į visus eksportuojamų produktų, kuriems taikomas tas straipsnis, kiekį, nepaisant to, ar grąžinamosios išmokos išmokėtos, ar ne. Todėl Teismas paskelbė 2003 m. spalio 7 d. Komisijos reglamentą (EB) Nr. 1762/2003, nustatantį 2002-2003 prekybos metams produkcijos mokesčių sumas cukraus sektoriuje, ir 2004 m. spalio 14 d. Komisijos reglamentą (EB) Nr. 1775/2004, nustatantį 2003-2004 prekybos metams produkcijos mokesčių sumas cukraus sektoriui, negaliojančiais.
(3)
Remdamasis tais pačiais argumentais, apytikriams vidutiniams nuostoliams iš produkto tonos apskaičiuoti, kaip apibrėžta Reglamento (EB) Nr. 1260/2001 15 straipsnio 1 dalies d punkte, 2008 m. spalio 6 d. nutartimis sujungtose bylose C-175/07-C-184/07 ir bylose C-466/06 ir C-200/06 Teismas paskelbė 2005 m. spalio 14 d. Komisijos reglamentą (EB) Nr. 1686/2005, nustatantį 2004-2005 prekybos metams produkcijos mokesčių sumas ir papildomo mokesčio koeficientą cukraus sektoriuje, negaliojančiu.
(4)
Metodas, kurį Teismas paskelbė negaliojančiu 2002-2003, 2003-2004 ir 2004-2005 prekybos metais, buvo taikomas ir 2005-2006 prekybos metais. Todėl šiems prekybos metams reikia nustatyti naujas cukraus gamybos mokesčių sumas pagal naują skaičiavimo metodą.
(5)
2008 m. gegužės 8 d. sprendime sujungtose bylose C-5/06 ir C-23/06-C-36/06 Teismas padarė išvadą, kad nagrinėjant 2002 m. spalio 15 d. Komisijos reglamentą (EB) Nr. 1837/2002, 2001-2002 prekybos metams nustatantį produkcijos mokesčių sumas ir papildomo mokesčio koeficientą cukraus sektoriuje (7), nenustatyta priežasčių, dėl kurių jis galėtų būti paskelbtas negaliojančiu. Nustatydama gamybos mokesčių sumas tiems prekybos metams, Komisija skaičiuodavo vidutinį nuostolį remdamasi visu perdirbtų produktų pavidalu eksportuoto cukraus kiekiu, nesvarbu, ar turima teisė gauti grąžinamąsias išmokas, ar ne.
(6)
Todėl Komisija turėtų nustatyti gamybos mokesčių sumas ir prireikus papildomo mokesčio koeficientą, taikydama tą patį skaičiavimo metodą, kuris buvo taikomas 2001-2002 prekybos metais.
(7)
Dėl pagal Reglamento (EB) Nr. 1260/2001 15 straipsnio 1 ir 2 dalis užregistruotų apskaičiuotų bendrų nuostolių 2002-2003 prekybos metais reikėjo apskaičiuoti bazinį mokestį ir B mokestį, kaip nustatyta to straipsnio 3 ir 4 dalyse. Buvo nustatytas 2 % bazinis mokestis ir 19,962 % B mokestis. Pagal Reglamento (EB) Nr. 1260/2001 15 straipsnio 1 dalį ir remiantis turimais duomenimis užregistruoti bendri nuostoliai visiškai padengti įplaukomis iš bazinio gamybos mokesčio ir B mokesčio, ir 2002-2003 prekybos metams nereikėjo nustatyti to reglamento 16 straipsnio 2 dalyje nurodyto koeficiento. Taikant 5 konstatuojamojoje dalyje nurodytą skaičiavimo metodą, nustatytas 2 % bazinis mokestis ir 19,958 % B mokestis. Pagal Reglamento (EB) Nr. 1260/2001 15 straipsnio 1 dalį ir remiantis turimais duomenimis užregistruoti bendri nuostoliai visiškai padengti įplaukomis iš bazinio gamybos mokesčio ir B mokesčio. Todėl 2002-2003 prekybos metams nereikia nustatyti to reglamento 16 straipsnio 2 dalyje nurodyto koeficiento.
(8)
Dėl apskaičiuotų bendrų nuostolių, kurie iš pradžių buvo užregistruoti 2003-2004 prekybos metais pagal Reglamento (EB) Nr. 1260/2001 15 straipsnio 1 ir 2 dalis, reikėjo apskaičiuoti bazinį mokestį ir B mokestį, kaip nustatyta to straipsnio 3 ir 4 dalyse. Buvo nustatytas 2 % bazinis mokestis ir 27,050 % B mokestis. Pagal Reglamento (EB) Nr. 1260/2001 15 straipsnio 1 dalį ir remiantis turimais duomenimis užregistruoti bendri nuostoliai visiškai padengti įplaukomis iš bazinio gamybos mokesčio ir B mokesčio, ir 2003-2004 prekybos metams nereikėjo nustatyti to reglamento 16 straipsnio 2 dalyje nurodyto koeficiento. Taikant 5 konstatuojamojoje dalyje nurodytą skaičiavimo metodą, nustatytas 2 % bazinis mokestis ir 27,169 % B mokestis. Pagal Reglamento (EB) Nr. 1260/2001 15 straipsnio 1 dalį ir remiantis turimais duomenimis užregistruoti bendri nuostoliai visiškai padengti įplaukomis iš bazinio gamybos mokesčio ir B mokesčio. Todėl 2003-2004 prekybos metams nereikia nustatyti to reglamento 16 straipsnio 2 dalyje nurodyto koeficiento.
(9)
Dėl 2004-2005 prekybos metų 2004 m. rugpjūčio 17 d. Komisijos reglamente (EB) Nr. 1462/2004, koreguojančiame didžiausią B gamybos mokesčio sumą ir iš dalies pakeičiančiame minimalią cukraus sektoriaus B runkelių kainą 2004-2005 prekybos metams (8), buvo nustatyta, kad 2004-2005 prekybos metais didžiausia leistina B mokesčio suma, nurodyta Reglamento (EB) Nr. 1260/2001 15 straipsnio 4 dalies antros pastraipos pirmoje įtraukoje, didinama iki 37,5 % baltojo cukraus intervencinės kainos. Tais prekybos metais dėl pagal Reglamento (EB) Nr. 1260/2001 15 straipsnio 1 ir 2 dalis užregistruotų apskaičiuotų bendrų nuostolių reikėjo patvirtinti didžiausią 2 % bazinį mokestį ir 37,5 % B mokestį. Taikant 5 konstatuojamojoje dalyje nurodytą skaičiavimo metodą, tais prekybos metais bazinis mokestis ir B mokestis nebuvo pakeistas. Reglamento (EB) Nr. 1260/2001 16 straipsnio 1 dalyje nustatyta taikyti papildomą mokestį, jeigu įplaukomis iš bazinio gamybos mokesčio ir B mokesčio nevisiškai padengiami bendri tų prekybos metų nuostoliai, užregistruoti pagal to reglamento 15 straipsnio 1 ir 2 dalis. 2004-2005 prekybos metais taikant naują skaičiavimo metodą nustatyta, kad bendri nuostoliai siekia 125 129 948 EUR. Todėl reikėtų nustatyti reglamento (EB) Nr. 1260/2001 16 straipsnio 2 dalyje nurodytą koeficientą. Norint apskaičiuoti minėtą koeficientą, reikėtų atsižvelgti į valstybėms narėms, 2004 m. balandžio 30 d. priklausiusioms Bendrijai, 2003-2004 prekybos metais nustatytus per didelius mokesčius.
(10)
Dėl 2005-2006 prekybos metais pagal Reglamento (EB) Nr. 1260/2001 15 straipsnio 1 ir 2 dalis užregistruotų apskaičiuotų bendrų nuostolių reikėjo taikyti 1,0022 % bazinį mokestį, kaip nustatyta to straipsnio 3 dalyje. Pagal Reglamento (EB) Nr. 1260/2001 15 straipsnio 1 dalį ir remiantis turimais duomenimis užregistruoti bendri nuostoliai visiškai padengti įplaukomis iš bazinio mokesčio, ir 2005-2006 prekybos metams B mokesčio arba koeficiento, kuriuo būtų nustatytas papildomas mokestis, nustatyti nereikėjo. Taikant 5 konstatuojamojoje dalyje nurodytą skaičiavimo metodą, nustatytas 0,9706 % bazinis mokestis, o B mokesčio nustatyti nereikėjo. Pagal Reglamento (EB) Nr. 1260/2001 15 straipsnio 1 dalį ir remiantis turimais duomenimis užregistruoti bendri nuostoliai visiškai padengti įplaukomis iš bazinio mokesčio, ir nustatyti to reglamento 16 straipsnio 2 dalyje nurodyto koeficiento nereikia.
(11)
Atsižvelgiant į tai, kas išdėstyta pirmiau, reikėtų atitinkamai pataisyti reglamentus (EB) Nr. 1762/2003, (EB) Nr. 1775/2004, (EB) Nr. 1686/2005 ir (EB) Nr. 164/2007.
(12)
Siekiant teisinio tikrumo, siūlomos pataisos turėtų būti taikomos nuo tada, kai įsigaliojo nuostatos, kurias reikia pataisyti.
(13)
Siekiant teisinio tikrumo ir siekiant užtikrinti, kad visose valstybėse narėse nuostatos traktuojamos vienodai, reikia nustatyti bendrą datą, nuo kurios turėtų būti nustatytos pagal šį reglamentą pataisytos mokesčių sumos, kaip apibrėžta 2000 m. gegužės 22 d. Tarybos reglamento (EB, Euratomas) Nr. 1150/2000, įgyvendinančio Sprendimą 2007/436/EB, Euratomas dėl Europos Bendrijų nuosavų išteklių sistemos (9), 2 straipsnio 2 dalies antroje pastraipoje.
(14)
Bendro žemės ūkio rinkų organizavimo vadybos komitetas pateikė nepalankią nuomonę apie šiame reglamente nustatytas priemones,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 1762/2003 1 straipsnis pakeičiamas taip:
„1 straipsnis
2002-2003 prekybos metams cukraus sektoriuje nustatomos šios gamybos mokesčių sumos:
a)
12,638 EUR už baltojo cukraus toną, kaip bazinį gamybos mokestį už A ir B cukrų;
b)
126,113 EUR už baltojo cukraus toną, kaip B mokestį už B cukrų;
c)
5,330 EUR už sausosios medžiagos toną, kaip bazinį gamybos mokestį už A ir B izogliukozę;
d)
55,082 EUR už sausosios medžiagos toną, kaip B mokestį už B izogliukozę;
e)
12,638 EUR už toną sausosios medžiagos, išreikštos cukraus arba izogliukozės ekvivalentu, kaip bazinį gamybos mokestį už A ir B inulino sirupą;
f)
126,113 EUR už toną sausosios medžiagos, išreikštos cukraus arba izogliukozės ekvivalentu, kaip B mokestį už B inulino sirupą.“
2 straipsnis
Reglamento (EB) Nr. 1775/2004 1 straipsnis pakeičiamas taip:
„1 straipsnis
2003-2004 prekybos metams cukraus sektoriuje nustatomos šios gamybos mokesčių sumos:
a)
12,638 EUR už baltojo cukraus toną, kaip bazinį gamybos mokestį už A ir B cukrų;
b)
171, 679 EUR už baltojo cukraus toną, kaip B mokestį už B cukrų;
c)
5,330 EUR už sausosios medžiagos toną, kaip bazinį gamybos mokestį už A ir B izogliukozę;
d)
73,310 EUR už sausosios medžiagos toną, kaip B mokestį už B izogliukozę;
e)
12,638 EUR už toną sausosios medžiagos, išreikštos cukraus arba izogliukozės ekvivalentu, kaip bazinį gamybos mokestį už A ir B inulino sirupą;
f)
171,679 EUR už toną sausosios medžiagos, išreikštos cukraus arba izogliukozės ekvivalentu, kaip B mokestį už B inulino sirupą.“
3 straipsnis
Reglamento (EB) Nr. 1686/2005 1 ir 2 straipsniai pakeičiami taip:
„1 straipsnis
2004-2005 prekybos metams cukraus sektoriuje nustatomos šios gamybos mokesčių sumos:
a)
12,638 EUR už baltojo cukraus toną, kaip bazinį gamybos mokestį už A ir B cukrų;
b)
236,963 EUR už baltojo cukraus toną, kaip B mokestį už B cukrų;
c)
5,330 EUR už sausosios medžiagos toną, kaip bazinį gamybos mokestį už A ir B izogliukozę;
d)
99,424 EUR už sausosios medžiagos toną, kaip B mokestį už B izogliukozę;
e)
12,638 EUR už toną sausosios medžiagos, išreikštos cukraus arba izogliukozės ekvivalentu, kaip bazinį gamybos mokestį už A ir B inulino sirupą;
f)
236,963 EUR už toną sausosios medžiagos, išreikštos cukraus arba izogliukozės ekvivalentu, kaip B mokestį už B inulino sirupą.
2 straipsnis
2004-2005 prekybos metais Reglamento (EB) Nr. 1260/2001 16 straipsnio 2 dalyje nustatytas koeficientas Čekijai, Latvijai, Lietuvai, Vengrijai, Lenkijai, Slovėnijai ir Slovakijai yra 0,25466, o kitoms valstybėms narėms - 0,14911.“
4 straipsnis
Reglamento (EB) Nr. 164/2007 1 straipsnis pakeičiamas taip:
„1 straipsnis
2005-2006 prekybos metams cukraus sektoriuje nustatomos šios gamybos mokesčių sumos:
a)
6,133 EUR už baltojo cukraus toną, kaip bazinį gamybos mokestį už A ir B cukrų;
b)
2,726 EUR už sausosios medžiagos toną, kaip bazinį gamybos mokestį už A ir B izogliukozę;
c)
6,133 EUR už toną sausosios medžiagos, išreikštos cukraus arba izogliukozės ekvivalentu, kaip bazinį gamybos mokestį už A ir B inulino sirupą.“
5 straipsnis
Reglamento 1150/2000 (EB, Euratomas) 2 straipsnio 2 dalies antroje pastraipoje nurodyta mokesčių, pakoreguotų pagal šį reglamentą, nustatymo data yra ne vėlesnė kaip paskutinė antro mėnesio po šio reglamento įsigaliojimo diena.
6 straipsnis
Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
1 straipsnis taikomas nuo 2003 m. spalio 8 d.
2 straipsnis taikomas nuo 2004 m. spalio 15 d.
3 straipsnis taikomas nuo 2005 m. spalio 18 d.
4 straipsnis taikomas nuo 2007 m. vasario 23 d.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje 2009 m. lapkričio 3 d.